Staffordshirenbullterrieri

Staffordshirenbullterrieri () on englantilainen koirarotu. Englannin kennelklubi rekisteröi rodun vuonna 1935. Suomeen ensimmäiset staffit tulivat vuonna 1964. Nykyisin rotu on Suomessa terrieriryhmän toiseksi suosituin.Eerola, Tapio. Pitkät rotutrendit: Nousussa labradori, hirvikoirat ja paimenet. Koiramme-juttuarkisto, Suomen Kennelliitto. Haettu 30.9.2021.  ja rotu olikin vuonna 2025 Suomen 24. eniten rekisteröity koirarotu. Vuosina 2020–2025 Suomessa syntyi joka vuosi noin 300–500 staffordshirenbullterrieriä.

 Ulkonäkö 
Staffordshirenbullterrieri on lihaksikas ja vahvarakenteinen terrieri, jonka helppohoitoinen karvapeite on lyhyttä ja sileää. Sallitut värit ovat punainen, vaalea ruskeankeltainen, valkoinen, musta tai sininen tai mikä hyvänsä näistä väreistä valkoisen kanssa. Mikä tahansa juovikas (brindle) sävy tai juovikas valkoisen kanssa. Musta punaisin merkein (black and tan) ja maksanväri ovat erittäin epätoivottavia.

 Alkuperä 
Rotu kehitettiin alun perin 1800-luvulla Englannissa koirataisteluita varten. Se syntyi lisäämällä bulldoggiin terrieriverta, erityisesti mustaruskeaa englanninterrieriä.Morris, Desmond. Dogs - The Ultimate Dictionary of Over 1000 Dog Breeds, s. 346. Trafalgar Square, 2008: North Pomfret, Vermont. Lopputuloksena saatiin yhdistettyä bulldoggin voima, sitkeys ja peräänantamattomuus sekä terrierin nopeus ja ketteryys. Etuliitteen nimeensä tämä paikallinen rotu sai Staffordshiren hiilikaivosalueen kaivosmiesten ja ketjuntekijöiden mukaan, joiden ansiosta se on yhä olemassa. Nykyään staffi on yksi Englannin suosituimmista roduista. Suomeen ensimmäiset staffordshirenbullterrierit tuotiin vuonna 1964.

 Sukulaisrodut 
1860-luvulla englantilainen James Hinks kehitti näyttelytarkoituksiin valkoisen bullterrierin. Samoihin aikoihin alkuperäisiä "bull-and-terriereitä" vietiin Yhdysvaltoihin, missä ne jalostettiin suuremmiksi kuin alkuperäistyyppi. Nykyään ne tunnetaan nimillä amerikanpitbullterrieri ja amerikanstaffordshirenterrieri. 

 Luonne ja käyttäytyminen 
Staffordshirenbullterrieri eli staffi, kuten sen kotoinen lempinimi kuuluu, on tyypillisimmillään vahvahermoinen ja ihmisrakas. Se on ihanteellinen perhekoira avoimen, ihmisystävällisen ja toiminnanhaluisen luonteensa ansiosta. Lasten kanssa se on omassa elementissään. Vahtikoiraksi rotu sopii korkeintaan vain uskottavan ulkonäkönsä puolesta. Toisiin koiriin staffi ei yleensä suhtaudu yhtä suopeasti kuin ihmisiin, joten pentuajan sosiaalistaminen on tehtävä huolella, kuten toki jokaisen rodun kohdalla. Jo hallittavuuden kannalta on näinkin vahvan koiran oltava kunnolla koulutettu arjen tarpeisiin. Staffin liikunnantarve on suuri ja se onkin aktiivisen, paljon ulkoilevan perheen koira. Staffin toivottuihin luonteenpiirteisiin ei kuulu haukkuherkkyys.

 Terveys 
Rodun keskimääräinen elinikä on noin 10,5 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet sekä luusto- ja nivelsairaudet. Staffordshirenbullterrierien merkittävimmät terveysongelmat ovat lonkkaniveldysplasia, kyynärniveldysplasia, ristisidevauriot, atopia ja allergiat. 

Eriasteista kyynärniveldysplasiaa esiintyy noin 19 %:lla rodun edustajista, kun tarkastellaan vuosina 2015–2025 tutkittuja staffordshirenbullterrierejä. Noin 39 %:lla staffordshirenbullterriereistä on terveet lonkat (Suomen Kennelliiton arvosteluasteikolla A ja B), kun taas kohtalaista ja vaikeaa lonkkaniveldysplasiaa esiintyy 15 %:lla rodun edustajista (Suomen Kennelliiton arvosteluasteikolla D ja E). Staffordshirenbullterrierin PEVISA-ohjelmassa on pakollinen lonkkakuvauslausunto, kyynärkuvauslausunto sekä silmätutkimuslausunto.Pevisa lomake. Suomen Kennelliitto, 1.1.2026. Haettu 19.2.2026.Pevisa lisätietoa. Suomen Kennelliitto, 1.1.2026. Haettu 21.2.2026.

Polven etummaisen ristisiteen vauriot ovat staffordshirenbullterriereillä melko yleisiä. Suurin osa eturistisidevauriolle altistavista tekijöistä liittyy koiran rakenteeseen tai muihin sairauksiin ja niiden aiheuttamaan toimintahäiriöön polvinivelessä. Myös eturistisidevaurio on perinnöllinen sairaus. Sairaus hoidetaan usein kirurgisesti. Hoitotulos on yleensä hyvä, mutta ei täysin estä nivelrikon kehittymistä polviniveleen.

Yksi rodun merkittävimmistä terveysongelmista on atopia ja ruoka-aineyliherkkyys. Molemmissa elimistön puolustusmekanismi reagoi normaalista poikkeavalla tavalla tavallisiin, useimmiten vaarattomiin asioihin eli allergeeneihin. Atopia ja ruoka-aineyliherkkyys ovat elinikäisiä vaivoja, jotka ovat usein kontrolloitavissa, mutta eivät parannettavissa. Oireina ovat usein ihon kutina ja punoitus ja usein koira nuolee tai raapii kutisevia alueita. Atooppisilla koirilla voi esiintyä myös myös tassutulehduksia ja korvatulehduksia.

Staffordshirenbullterrierit ovat yhtä sisäsiittoisia koirarotuja kuin muutkin. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskimääräisellä rotukoiralla. Staffordshirenbullterrierin jälkeläisen luku oli 0,256. Sisäsiittoisuus lisää sairastavuutta ja heikentää rodun elinvoimaa.
 Lähteet 
 Staffordshirenbullterrieriyhdistys ry.

 Viitteet 

 Aiheesta muualla 

Kennelliiton rotumääritelmä (pdf)

Luokka:Englantilaiset koirarodut
Luokka:FCI 3 Terrierit
Luokka:Terrierit
Luokka:Molossikoirat
Luokka:Seulonnan keskeiset artikkelit